**Výchovný program ŠKD**

Platnosť: 1.9.2023

**Výchovný program ŠKD**

Výchovný program pre Školský klub detí pri ZŠ s MŠ Muráň:

* predstavuje ciele a obsah výchovy a vzdelávania v súlade s aktuálnymi požiadavkami na zabezpečenie komplexného rozvoja osobnosti dieťaťa s akcentom na výchovnú činnosť,
* zohľadňuje ciele a princípy výchovy v čase mimo vyučovania, výchovy vo voľnom čase a neformálnej výchovy a vzdelávania,
* prispieva k ucelenému systému základného vzdelávania, prepája formálne a neformálne vzdelávanie,
* prispieva k formovaniu osobnosti dieťaťa v spolupráci so školou a rodinou dieťaťa,
* kladie dôraz na demokratický prístup a prístup neformálnej výchovy a vzdelávania,
* akcentuje potrebu pracovať na princípe inklúzie vo výchove a vzdelávaní vytváraním podmienok a podporných opatrení,
* vytvára predpoklady plnohodnotnej prípravy detí na život,
* zabezpečuje realizáciu činností zameranú na:
* oddych v čase mimo vyučovania,
* záujmovú činnosť,
* prípravu na vyučovanie.

Prijatie dieťaťa do ŠKD nepodlieha prijímaciemu konaniu a účasť detí na výchovno – vzdelávacej činnosti sa zakladá na rozhodnutí zákonných zástupcov dieťaťa. Činnosť a aktivity ŠKD vychádzajú zo záujmov detí, čím je vytvorený dostatočný priestor pre individuálny prístup a vlastné tempo činnosti a časová voľnosť umožňuje flexibilitu vo využívaní rôznych foriem a metód práce.

**Ciele a poslanie** **výchovy**

**Poslaním** školského klubu detí je umožniť deťom rozvíjať ich osobnostný potenciál, záujmy a vzdelávacie potreby v podporujúcom prostredí uplatňujúcom požiadavky na výchovu mimo vyučovania a výchovu vo voľnom čase prostredníctvom princípov neformálneho vzdelávania.

**Ciele** výchovy a vzdelávania v školskom klube detí sú:

* rozvíjať spôsobilosti kľúčové pre život v 21. storočí v prepojení na ciele a profil absolventa základného vzdelávania,
* rozvíjať spôsobilosti oceňovať voľný čas ako hodnotu, využívať ho zmysluplne a racionálne pre svoj rozvoj,
* rozvíjať spôsobilosti plánovať a vyberať si vhodné činnosti na participáciu, rekreáciu a relaxáciu,
* podporovať inkluzívny a personalizovaný prístup vo výchove a vzdelávaní, v centre ktorého stojí dieťa, jeho osobnostný potenciál a výchovno – vzdelávacie potreby,
* podporovať podnikavosť, iniciatívnosť, tvorivosť a prirodzenú zvedavosť pri poznávaní sveta okolo seba,
* naučiť sa správne identifikovať a analyzovať problémy, navrhovať ich riešenia a vedieť ich riešiť,
* naučiť sa kontrolovať a regulovať svoje správanie, starať sa a chrániť svoje zdravie vrátane zdravej výživy a ochrany životného prostredia a rešpektovať etické hodnoty,
* získať všetky vekuprimerané a dostupné informácie o právach dieťaťa a spôsobilosť na ich uplatnenie,
* získavať a posilňovať úctu k ľudským právam a základným slobodám a zásadám ustanovených v Dohovore o ochrane ľudských práv a slobôd,
* uplatňovať a chrániť práva dieťaťa v spolupráci s rodinou, zriaďovateľom a ďalšími zainteresovanými stranami podieľajúcimi sa na výchove,
* vypestovať základné hygienické návyky, samoobslužné činnosti,
* zabezpečiť oddych a relaxáciu detí po vyučovaní v škole,
* rozvíjať záujmy a napĺňať novo- vynárajúce sa potreby súčasných detí,
* podporovať aktivity vzťahujúce sa ku škole,
* zabezpečovať deťom podmienky na prípravu na vyučovanie.

**Formy výchovy a vzdelávania**

Výchova a vzdelávanie detí v Základnej škole s materskou školou Muráň sa organizuje ako denná forma.

**Výchovný jazyk**

Výchovným jazykom v školskom klube detí je štátny jazyk Slovenskej republiky – slovenský jazyk.

**Tematické oblasti výchovy**

Obsahovú dimenziu výchovy mimo vyučovania reprezentujú personalizácia, inklúzia a subjektívna pohoda.

Tematické oblasti výchovy sú:

1.Komunikácia a práca s informáciami.

2. Sebarozvoj a svet práce.

3.Zdravie a subjektívna pohoda.

4. Spoločnosť a príroda.

5. Kultúra a umenie.

Výchovno-vzdelávacia činnosť ŠKD je prepojená s obsahom a cieľmi základného vzdelávania.

Tematické oblasti sú kompatibilné so vzdelávacími oblasťami základného vzdelávania.

Komunikácia a práca s informáciami = Jazyk a komunikácia, Matematika a práca s informáciami

Sebarozvoj a svet práce = Človek a svet práce

Zdravie a subjektívna pohoda = Zdravie a pohyb

Spoločnosť a príroda = Človek a spoločnosť, Človek a príroda

Kultúra a umenie = Umenie a kultúra.

Tematické oblasti sú vzájomne prepojené, nie sú uzavretým celkom, čo umožňuje prelínanie a striedanie tematických oblastí výchovy. V školskom klube sa realizuje najmä oddychová a rekreačná činnosť, záujmová činnosť a príprava na vyučovanie.

**Charakteristika a ciele tematických oblastí výchovy**

1. **Komunikácia a práca s informáciami**

*Charakteristika tematickej oblasti:*

Verbálna a neverbálna komunikácia, virtuálna komunikácia, efektívna komunikácia, budovanie digitálnej stopy.

Riešenie konfliktov, aktívne počúvanie, prezentačné zručnosti.

Kritické myslenie, riešenie problémov, vyhľadávanie a detegovanie informácií /fakty, argumenty, názor, pocit, hoax/, objektivita, subjektivita interpretácií, komparácia informácií, overovanie informácií.

Čitateľská, matematická a digitálna gramotnosť.

*Ciele tematickej oblasti:*

* osvojovať si schopnosti prezentačných zručností, diskutovať, obhajovať vlastné názory s využitím analytických zručností a kritického myslenia,
* vyjadrovať názor ústnou aj písomnou formou v súlade s komunikačnou situáciou, v rôznom komunikačnom prostredí,
* vyjadrovať svoje myšlienky v materinskom aj cudzom jazyku, pracovať s knihou, tvoriť texty rôznych štýlov, tvoriť vlastné texty, pochopiť funkcie písanej reči a porozumieť významu textu,
* aplikovať informatickú kultúru založenú na rešpektovaní právnych a etických zásad používania IKT a mediálnych produktov,
* používať kritické a analytické myslenie pri poznávaní nebezpečenstva internetu a online prostredia /dostupnosť informácií, strata súkromia, otvorenosť k ľuďom/,
* rozvíjať jazykové a komunikačné zručnosti s ohľadom na čistotu jazykového prejavu, rozvoja slovnej zásoby a gramatickej správnosti vyjadrovania,
* osvojovať si komunikačnú etiketu,
* využívať matematické myslenie a logické operácie v každodennom živote štúdiu

1. **Sebarozvoj a svet práce**

*Charakteristika tematickej oblasti výchovy:*

Personalizácia – priestor pre objavovanie a definovanie seba.

Sebadôvera, sebapoznávanie – kto som, kým sa chcem stať, o čom snívam.

Manažment času - sebadisciplína, pevná vôľa, sebaprezentovanie.

Mäkké zručnosti – tímová spolupráca, kooperácia, asertivita, tvorivé myslenie, empatia.

Riešenie konfliktov, správne sa rozhodovať, vyjednávanie, atraktivita povolaní, nové pracovné pozície, digitalizácia a informatizácia.

*Ciele tematickej oblasti:*

* prejavovať podnikavosť, iniciatívnosť, tvorivosť a prirodzenú zvedavosť pri poznávaní sveta okolo seba,
* osvojiť si zručnosti riešiť konflikty, vyjadrovať svoje postoje a názory na primeranej úrovni empatie a asertivity,
* zapájať sa úspešne do bežného života rozvíjaním zručností finančnej gramotnosti,
* aplikovať metakognitívne stratégie pri postupoch vlastného učenia sa,
* využívať vlastné záujmy na podporu sebarealizácie a voľby povolania,
* aplikovať zručnosti kooperácie a spolupráce ako člen tímu, sociálnej skupiny,
* nadobúdať pracovné zručnosti v rôznych oblastiach ľudskej činnosti,
* byť zodpovedný za pracovné úlohy /dokončiť začatú prácu/,
* plánovať a hodnotiť svoju činnosť,
* zvládať jednoduché stresové situácie.

1. **Zdravie a subjektívna pohoda**

*Charakteristika tematickej oblasti:*

Fyzické a duševné zdravie, zdravý životný štýl, životospráva, šport, cvičenie, režim dňa.

Motivácia, ašpirácie, túžby.

Postoje, názory.

Sila prítomného okamihu, prežívanie svojej pozície /člen tímu, skupiny/.

Pocit šťastia /čo ma robí šťastným, čo mi prináša radosť/.

Pocit spokojnosti, zmysel života.

Skutočný život a virtuálna realita.

*Ciele tematickej oblasti:*

* vykonávať činnosti zodpovedajúce svojmu osobnému potenciálu v oblasti pohybových aktivít, športu, telesnej výchovy,
* dosahovať duševnú rovnováhu prostredníctvom kompenzácie duševného a fyzického zaťaženia školského vyučovania pohybovými aktivitami,
* získať informácie o zdravom životnom štýle a uspokojiť svoje fyzické potreby /spánok, strava, pohyb, odpočinok/ vo svojom dennom režime,
* využívať svoje osobné záujmy na vlastnú realizáciu a relaxáciu,
* využívať svoj talent a nadanie na vyjadrenie svojej životnej spokojnosti,
* mať pozitívny vzťah k pohybovým aktivitám a športu s ich pravidelným začlenením do denného režimu,
* získať informácie o situáciách ohrozujúcich zdravie a vedieť poskytnúť prvú pomoc na vekuprimeranej úrovni, poznať dôležité linky pomoci,
* upevňovať hygienické zásady, návyky základných sebaobslužných činností, poznať kultúru stolovania a aplikáciu zásad slušného správania v praxi,
* prejaviť prosociálne zručnosti pri sebapoznávaní, riešení emočných problémov, mať schopnosť zvládnuť vlastné pozitívne a negatívne emócie, riešiť kvalitu vzťahov s rodičmi, spolužiakmi, učiteľmi, vychovávateľmi,
* získať správne návyky držania tela a mať kultivovaný pohybový prejav,
* nadobudnúť odolnosť a zdravé sociálne vzťahy ako prevenciu pred rizikovým správaním.

1. **Spoločnosť a príroda**

*Charakteristika tematickej oblasti:*

Hodnoty v spoločnosti, sloboda, demokracia, práva a povinnosti. Ľudské práva.

Sociálne znevýhodnené /vylúčené/ skupiny.

Inkluzívny prístup k životu – prijatie druhého za partnera, spoločníka, spolutvorcu.

Medziľudské vzťahy, tolerancia, akceptácia, rešpektovanie, dialóg, konsenzus, kompromis, lojalita.

Trvalo udržateľný rozvoj.

Planéta Zem. Vesmír. Globálne problémy ľudstva.

*Ciele tematickej oblasti:*

* utvrdzovať etické správanie, prijímanie odlišnosti, občianske postoje a zručnosti ako trvalé aspekty občianskej spoločnosti,
* upevňovať vlastné poznanie a aplikáciu spoločenských, kultúrnych a právnych noriem v správaní voči okoliu,
* diskutovať o mediálne aktívnych skupinách, ktoré spochybňujú demokratické hodnoty a propagujú extrémizmus v rôznych oblastiach/napr. yuotuberi, influenceri propagujúci nežiaduce postoje a názory/,
* aplikovať prírodovedné vedomosti a formulovať argumenty na podporu rozhodnutí a odporúčaní súvisiacich so spoločenskými alebo globálnymi výzvami,
* demonštrovať zásady enviromentálneho prístupu k životnému prostrediu,
* nadobudnúť vedomosti o šetrení energie a prírodných zdrojov,
* rozvíjať abstraktné myslenie smerujúce k pochopeniu podstaty témy a aj experimentovanie a bádanie,
* zapájať sa do výberu a realizácie dobrovoľníckych aktivít.

1. **Kultúra a umenie**

*Charakteristika tematickej oblasti:*

Kultúrne dedičstvá – tradície, zvyky, obyčaje.

Rozmanitosť a vplyv iných kultúr.

Národná hrdosť, vlastenectvo. Slovensko – moja krajina.

Náboženstvá.

Národnostné menšiny.

Umenie – výtvarné, hudobné, literárno – dramatické.

Sebavyjadrenie cez umenie.

*Ciele tematickej oblasti:*

* aplikovať podnety moderného výtvarného umenia, podnety inšpirované dejinami umenia, podnety architektúry, fotografie, videa a filmu, podnety elektronických médií, dizajnu a remesiel, podnety speváckej a inštrumentálnej činnosti, podnety iných oblastí poznávania sveta pri vlastnom experimentovaní, rozvoji a kreativity postavených na vlastnom zážitku a skúsenosti,
* nadobudnúť interkultúrne kompetencie a uvedomovať si vzájomný vplyv rôznych kultúr na Slovensku v kontexte histórie s súčasnosti,
* využívať rôzne formy umenia na vlastné sebavyjadrenie, originálne reflexie skutočnosti, schopnosti kritického čítania a interpretácie,
* prejavovať vzťah k ľudovým tradíciám, ochrane a poznávaní kultúrneho dedičstva poznávaniu kultúrnych hodnôt umenia,
* prejavovať pozitívny vzťah k estetickej úprave prostredia,
* využívať pri komunikácii a interakcii s ľuďmi poznatky o kultúrach, náboženstve a tradíciách národnostných menšín žijúcich na Slovensku,
* vnímať umenie a kultúru na základe súčasných kultúrnych procesov a aktuálnych problémov, chápať význam estetických faktorov a estetickej činnosti v každodennom živote, význam umenia v živote jednotlivca a spoločnosti,
* rozvíjať poznanie seba ako euroobčana v oblasti kultúry, využívať skúsenosti muzeálnej a galerijnej pedagogiky.